ই-মেলে রাম মন্দির উড়িয়ে দেওয়ার হুমকি! যোগীরাজ্যে হুলুস্থুল কাণ্ড

ওয়েব ডেস্ক: কয়েকদিন আগেই বোমা মেরে কলকাতার ‘ইন্ডিয়ান মিউজিয়াম’ উড়িয়ে দেওয়ার হুমকি (Threat E-Mail) এসেছিল অজ্ঞাত পরিচয় ইমেলে। আর এবার একইরকম হুমকি বার্তার শিকার হল অযোধ্যায় (Ayodhya) অবস্থিত রামলালার মন্দির (Ramlala Temple)। সূত্রের খবর, সোমবার ভোরের দিকে অযোধ্যার রামমন্দিরে ভয়াবহ হামলা চালানোর হুমকি দিয়ে ইমেল পাঠানো হয়েছে। শ্রীরামজন্মভূমি তীর্থক্ষেত্র ট্রাস্টের ইমেল আইডিতে আসে এই হুমকি বার্তা। এই খবর ছড়িয়ে পড়তেই চাঞ্চল্য ছড়িয়েছে অযোধ্যায়।

ইতিমধ্যেই এই অজ্ঞাত ইমেলের প্রেরকের সন্ধানে তদন্তের নির্দেশ দিয়েছেন উত্তরপ্রদেশের মুখ্যমন্ত্রী যোগী আদিত্যনাথ (Yogi Adityanath)। এদিকে অযোধ্যা জেলা পুলিশের পক্ষ থেকে জানানো হয়েছে, এই হুমকি ইমেলটি পাঠানো হয়েছে তামিলনাড়ু (Tamil Nadu) থেকে। যদিও এখনও পর্যন্ত মন্দির কর্তৃপক্ষ এই বিষয়ে আনুষ্ঠানিক কোনও বিবৃতি দেননি। তবে পরিস্থিতি বিবেচনা করে রাম মন্দির সংলগ্ন সমস্ত স্থানে নিরাপত্তা ব্যবস্থা আরও জোরদার করা হয়েছে।

আরও পড়ুন: ভয়াবহ পথ দুর্ঘটনা হায়দরাবাদে!

উল্লেখ্য, রামলালার নিরাপত্তা সুনিশ্চিত করতে উত্তরপ্রদেশ পুলিশ ইতিমধ্যেই একটি বিশেষ বাহিনী গঠন করেছে। এই বাহিনীতে রয়েছেন বাছাই করা ২০০ জন অফিসার ও জওয়ান। তাঁদের প্রশিক্ষণ দেওয়া হয়েছে ন্যাশনাল সিকিউরিটি গার্ড বা এনএসজি-র তত্ত্বাবধানে, যাঁরা সাধারণত ‘ব্ল্যাক ক্যাট’ কমান্ডো নামে পরিচিত। হরিয়ানার মানেসরে প্রশিক্ষণপ্রাপ্ত এই জওয়ানরা সন্ত্রাস দমন, শহুরে যুদ্ধকৌশল, তল্লাশি অভিযান এবং পণবন্দি উদ্ধারের মতো জটিল অভিযান করে থাকেন। এই বাহিনীর পোশাকও ‘ব্ল্যাক ক্যাট’ কমান্ডোদের আদলে তৈরি।

প্রসঙ্গত, ২০০৫ সালের ৫ জুলাই অযোধ্যার রামমন্দিরে লস্কর-ই-তইবার আত্মঘাতী জঙ্গিরা হামলা চালিয়েছিল। সেই ঘটনার অভিজ্ঞতা থেকেই এবার কোনও ঝুঁকি না নিয়ে সর্বোচ্চ সতর্কতা গ্রহণ করছে প্রশাসন। রামলালার মূর্তিতে প্রাণপ্রতিষ্ঠার পর থেকে এই বিশেষ বাহিনীই মন্দিরের নিরাপত্তার দায়িত্বে রয়েছে।